  Туспуктэм: Константин Вознесенских Наталия Сильвестрова 6+ Ижкарын Чеберлыко киужъёсъя йӧскалык центрын нырысьсэ нылпиослы Выль ар интерактивной возьматон ортчытозы. Со сярысь ужъюртлэн «ВКонтакте» мерлыко вотэсысь нимлыко огиназ ивортӥзы. «В поисках утраченных узоров» возьматонын валтӥсь геройёс пиналъёсын ӵош ыштэм пужыосты утчаны мынозы. Соосты трос шуг-секытъёс возьмало. Шедьтэм пужыен Тол Агайлы пӧртмась ковёр лэсьтозы, кудӥныз со Выль ар уе Удмуртиысь нылпиос доры кузьымъёс вайыса вуылоз.  Возьматонлэн валтӥсь ужпумез огазеяськемен но эшъяськонэн герӟаськемын. Выль арез огазе кариськыса, кужымъёсты валчеяса гинэ утыны луоз    Нылпиос пӧртэм конкурсъёсы, шудонъёсы пыриськозы, йыртӥянъёсты сэрттозы-пертчозы. Соос понна кырӟан-эктонъёс, кузьымъёс дасямын луозы. Со сяна, пиналъёс Чеберлыко киужъёсъя йӧскалык центрен но пӧртэм ӧнеръёсын но киужъёсын тодматскозы. Возьматонъёс 13-тӥ толсурысен 13-тӥ толшорозь мынозы. Шулдыръяськон 6-12 аресъем ныллпиослы чакламын. Выль ар возьматонэ пыриськон понна 78-38-78 телефон номеръя яке Центрлэн «ВКонтакте» мерлыко вотэсысь нимлыко огинэз пыр гожтӥськыны луоз (пыриськон дунын). Тодэ вайытом, Чеберлыко киужъёсъя йӧскалык центрын Татарстанысь удмуртъёслэн дӥськутэнызы но тӥрлыкенызы адӟытон усьтӥськиз. Тегъёс: Выльар Удмуртия Ижкар пиналъёс  